钦定古今图书集成/明伦汇编/官常典/第522卷 > 张荣
## 钦定古今图书集成/明伦汇编/官常典/第522卷 > 张荣

按《元史》本传，“荣，清州人，后徙鄢陵。岁甲戌，从金太保
明安降，太祖赐虎符，授怀远大将军、元帅左都监。乙
亥正月，奉旨略东平、益都诸郡。戊寅，领军匠从太祖
征西域诸国。庚辰八月，至西域莫兰河，不能涉，太祖
召问济河之策，荣请造舟。太祖复问舟卒难成，济师
当在何时。荣请以一月为期，乃督工匠造船百艘，遂”
济河。太祖嘉其能而赏其功，赐名兀速赤。癸未七月，
陞镇国上将军、炮水手元帅。甲申七月，从征河西。乙
酉，从征关西五路。十月，攻凤翔，炮伤右髀，帝命赐银
三十锭，养病于云内州。庚寅七月，卒，年七十三。子奴
婢，袭佩虎符、炮水手元帅，领诸色军匠。太祖伐金，命
由关西小口收附金昌州等郡。乙未，金亡。戊戌，授怀
远大将军。癸卯三月，升辅国大将军。甲辰二月，领蒙
古、汉军守均州。戊申九月，宋兵袭均州，奴婢拒战，大
败宋师。己酉十一月，复与宋兵战，流矢中右臂。中统
三年卒，年七十五。子《君佐》袭。